એ જ રીતે રાધાની સખી રત્નમાલાએ કૃષ્ણને નીતિસાર કહ્યોઃ કૃષ્ણ, સાંભળો! હું તમને એ વાત કહેવાની છું જે પરિણામમાં સુખપ્રદ, હિતકર, નીતિના તત્ત્વ અને દંપતીની પ્રીતિનું કારણ છે. કામશાસ્ત્રને અનુકૂળ છે. નીતિ, વેદ, પુરાણ એવં લોકવ્યવહારમાં પ્રશસ્ત છે અને ઉત્તમ યશદાયક છે. સ્ત્રીઓમાં માતા પ્રિય હોય છે. બંધુઓમાં ભ્રાતા પ્રિય હોય છે. તેનાથી અધિક પ્રિય પુત્ર હોય છે. તે પુત્રથી પણ અધિક પ્રિય પતિ હોય છે. પતિવ્રતાઓને સો પુત્રથી પણ વધીને પતિ પ્રિય હોય છે. રસિક અને કામકળામાં નિપુણ સ્ત્રીઓને પતિથી વધીને અન્ય કોઈ પ્રિય છે જ નહિ. જો પતિ પણ કામકળામાં નિપુણ હોય તો ચતુર સ્ત્રીઓને તે સુખપ્રદ હોય છે, અન્યથા રસહીન કે દુષ્ટ પતિ વિષતુલ્ય હોય છે. આ અસાર સંસારમાં દંપતીની પ્રીતિ જ સારવસ્તુ છે. પરસ્પર સમતા જ પ્રિય સૌભાગ્ય અને અભીષ્ટ છે. જે ઘરમાં દંપતીની સમતા નથી ત્યાં દરિદ્રતા નિવાસ કરે છે અને એ બન્નેનું જીવન નિષ્ફળ રહે છે. ઉત્તમ પતિનો વિયોગ થવો સ્ત્રીઓ માટે પરમ દુઃખદાયક છે. શોકસંતાપનું બીજ છે અને જીવનમરણથી પણ અધિક છે. સૂતાંજાગતાં તમામ સમયે સ્ત્રીઓનો પ્રાણ પતિ જ હોય છે અને લોકપરલોકમાં સ્ત્રીઓનો ગુરુ પણ પતિ જ છે.